Дунейпсо зэпеуэм Беслъэней Дамирэ къыщыхожаныкI
Белоруссием и къалащхьэм иджыблагъэ щекIуэкIа, ныбжьыщIэхэм шахматхэмкIэ я дунейпсо чемпионатым жэз медалыр къыщихьащ ди лъахэгъу Беслъэней Дамирэ.
Минск дэт СпортымкIэ уардэунэм мы махуэхэм щызэфIэкIащ шахмат псынщIэмкIэ ФИДЕ-м къызэригъэпэща, НыбжьыщIэхэм я III дунейпсо чемпионатыр. Къэрал 36-м щыщ цIыху 720-рэ хэтащ абы.
Къэбэрдей-Балъкъэрым икIа Беслъэней Дамирэ зи ныбжьыр илъэсий иримыкъуахэм я зэпеуэм щригъэкIуэкIа зэIущIибгъум ящыщу блым щытекIуащ. Ар зы очкокIэ къакIэрыхуащ хэгъэрейхэм я цIэкIэ зыкъэзыгъэлъэгъуа Мацкевич Варварэрэ Узбекистаным и щIыхьыр зыхъума Олимовэ Руниярэ икIи ещанэ увыпIэр зыIэригъэхьащ.
НыбжьыщIэхэм шахмат псынщIэмкIэ я дунейпсо чемпионатым Урысей Федерацэм икIахэм псори зэхэту дыщэ медалу 6 къыщахьащ икIи гуп зэпеуэм бжьыпэр щаубыдащ.
Хьэтау Ислъам.
